Dequide unnuha nna bentteba Jesús mandadu eyopi ca benni rudheti ca tisa ruleꞌe lo barcoha qui enerucabi elhácabi attu ladu gue indattooha,
laca lee nna rechú tise ca benni seꞌe nía.
Dequide chi bechú tise ca benni seꞌe nía nna gopittebe lo lhilhi do nía qui uca ttube unne lenie Tata Do Iyyabaaha.
Níaba du ttube atti chi uca ela,
laca barcoha nna rulha gue indattooha lí chi dia nua,
cumu nu ridulí lo indattooha nna rigapana nua de daa xxatta be daca atta diacabiha.
Atti chi daa raniha nna udátteba Jesús lo indattooha die daca atta seꞌe ca biꞌini rudheti ca tisa ruleꞌe.
Atti biláquinbi Benniha die ridee lo indattooha nna usttebaquinbi,
de rasbaquinbi nna uresiꞌacabi rácabi:
—¡Ni ttu nu iꞌiya!
Ttiaca Jesús unnettebe re ca biꞌiniha:
—Neti bunni.
¡Tsitsi gualcuequi lele,
bittu gasinle!
Laniala becabi Pedro rábi Benniha:
—Gansi luba unná,
xa Benni banani neti,
beni qui dhaya lo inda-na isíaya axta atta dulha.
Benniha nna re Pedro:
—Utá ganna.
Laniala nna guadi Pedro lo barcoha udábi lo indaha diabi atta du Jesús.
Ttiaca atti bilenbi tsitsiba idí daa beha nna usttebinbi,
atti xeaba diattebabi rettibi lheꞌe indaha.
Laniala nna uresiꞌabi rábi:
—¡Bodiláchi neti,
Benni banani neti!
Laniala nna becatteba ná Jesús bedaxxue ná Pedro,
nianna re biꞌiniha:
—¿Biaca bedú chupana lelu,
xa nu lä ria tsitsi leni?
Cuentusiba beopique lo barcoha nna bebe sitteba beha.
Nianna ca benni sia lo barcoha nna ubigattebacabi bedú xibicabi lo Jesús rácabi Benniha:
—Gualíba ancalu xiꞌini Tata Do Iyyabaaha.
Dequide chi ulhácabi ttu ladu gue indattooha nna bisínttebacabi lo yu nu te láni Genesaret.
Cuantusiba beonbia ca benni seꞌe nía Jesús,
begunattebacana ca benni seꞌe lheꞌe iyába ca yiesi seꞌe itúba nía.
Ca unnuha nna uchettebacana iyába ca nu rani guecaniha lo Jesús.
Lacana nna benttebacana ruegu lo Benniha qui ugüelhe ca nu raniha udaxxucana ladiba roꞌo xoe.
Iyába ca nu radaxxu roꞌo xo Benniha nna reacattebacana.